Beloning as gronddiefstal kan bewysArgieffoto: Reint Dykema Louis Meintjes, president van TLU SA, het gesê hulle is moeg vir beskuldigings dat boere die land se grond gesteel het en dat dit die rede is waarom al meer stemme opgaan vir die onteiening van grond sonder vergoeding. “Daar word alewig allerhande vae beskuldigings gemaak in dié verband, maar nog niemand kon met enige konkrete bewyse van gronddiefstal vorendag kom nie. “Daarom het TLU SA besluit om ŉ beloning van R100 000 aan te bied aan enigiemand wat bo redelike twyfel kan bewys dat enige kommersiële boer of lid van TLU SA sy grond wederregtelik bekom het, wat diefstal sou kon uitmaak.” Meintjes het bygevoeg dat eiendomsreg stabiliteit verskaf en die basis is vir ekonomiese groei. “Sonder gesonde eiendomsreg sal alle ander regte ook bloot verval. Tog word ons eiendomsreg met ’n leuen van ‘diefstal’ ernstig bedreig, terwyl daar geen bewyse bestaan dat enige grond ‘gesteel’ is nie. Almal wat glo in ekonomiese groei, werkskepping en armoedeverligting, moet nou daadwerklik saamstaan en die ernstige bedreiging van populêre leuens weerstaan. Moenie toelaat dat die leuen aanhou om die rigting te bepaal nie.”